## Uredba o novčanoj naknadi za koncesiju za eksploataciju mineralnih sirovina

### NN 158/2009 (31.12.2009.), Uredba o novčanoj naknadi za koncesiju za eksploataciju mineralnih sirovina

158 31.12.2009 Uredba o novčanoj naknadi za koncesiju za eksploataciju mineralnih sirovina

VLADA REPUBLIKE HRVATSKE

3937

Na temelju članka 61. stavaka 3., 4. i 7. Zakona o rudarstvu (»Narodne novine«, broj 75/2009), Vlada Republike Hrvatske je na sjednici održanoj 30. prosinca 2009. godine donijela

UREDBU

O NOVČANOJ NAKNADI ZA KONCESIJU ZA EKSPLOATACIJU MINERALNIH SIROVINA

Novčana naknada za koncesiju za eksploataciju neenergetskih mineralnih sirovina

Članak 1.

Novčana naknada za koncesiju za eksploataciju neenergetskih mineralnih sirovina iz članka 5. točaka 2., 3., 4. i 5. Zakona o rudarstvu sastoji se od naknade za zauzetu površinu odobrenog eksploatacijskog polja neenergetskih mineralnih sirovina i naknade za otkopanu količinu neenergetskih mineralnih sirovina.

Članak 2.

Godišnja minimalna visina novčane naknade za zauzetu površinu odobrenog eksploatacijskog polja neenergetskih mineralnih sirovina iz članka 61. stavka 3. Zakona o rudarstvu iznosi 2.000,00 kn/ha zauzete površine odobrenog eksploatacijskog polja za eksploatacijska polja čija površina nije veća od 20 ha, 2.500,00 kn/ha zauzete površine odobrenog eksploatacijskog polja za eksploatacijska polja čija je površina od 20 ha do 50 ha i 3.000,00 kn/ha zauzete površine odobrenog eksploatacijskog polja za eksploatacijska polja čija je površina veća od 50 ha.

Članak 3.

Novčana naknada za zauzetu površinu odobrenog eksploatacijskog polja neenergetskih mineralnih sirovina obračunava se godišnje i dospijeva najkasnije do kraja prvog kvartala tekuće godine.

Članak 4.

Novčana naknada za zauzetu površinu odobrenog eksploatacijskog polja neenergetskih mineralnih sirovina u cjelosti je prihod jedinica lokalne samouprave na čijem području se nalazi odobreno eksploatacijsko polje.

Članak 5.

Minimalna novčana naknada za otkopanu količinu mineralne sirovine za industrijsku preradbu iznosi 8,0% od tržišne vrijednosti otkopane mineralne sirovine za industrijsku preradbu.

Iskazana tržišna vrijednost otkopane mineralne sirovine za industrijsku preradbu ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama mineralne sirovine za industrijsku preradbu na eksploatacijskom polju na kojem je ista otkopana.

Članak 6.

Minimalna novčana naknada za otkopanu količinu mineralne sirovine za proizvodnju građevnog proizvoda iznosi 7,5% od tržišne vrijednosti otkopane mineralne sirovine za proizvodnju građevnog proizvoda.

Iskazana tržišna vrijednost otkopane mineralne sirovine za proizvodnju građevnog proizvoda ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama mineralne sirovine za proizvodnju građevnog proizvoda na eksploatacijskom polju na kojem je ista otkopana.

Članak 7.

Minimalna novčana naknada za otkopanu količinu arhitektonsko-građevnog kamena iznosi 8,0% od tržišne vrijednosti otkopanog arhitektonsko-građevnog kamena.

Iskazana tržišna vrijednost otkopanog arhitektonsko-građevnog kamena ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama arhitektonsko-građevnog kamena na eksploatacijskom polju na kojem je isti otkopan.

Članak 8.

Minimalna novčana naknada za otkopanu količinu mineralne sirovine kovina iznosi 9,0% od tržišne vrijednosti otkopane mineralne sirovine kovina.

Iskazana tržišna vrijednost otkopane mineralne sirovine kovina ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama mineralne sirovine kovina na eksploatacijskom polju na kojem je ista otkopana.

Članak 9.

Novčana naknada za otkopanu količinu neenergetskih mineralnih sirovina obračunava se najmanje kvartalno i dospijeva petnaestog dana narednog kvartala.

Članak 10.

Omjer raspodjele prihoda od novčane naknade za otkopanu količinu neenergetskih mineralnih sirovina utvrđuje se na način:

– 40% prihod je jedinica lokalne samouprave, na čijem području se otkopava mineralna sirovina;

– 20% prihod je jedinica područne (regionalne) samouprave, na čijem području se otkopava mineralna sirovina;

– 40% prihod je državnog proračuna Republike Hrvatske.

Novčana naknada za koncesiju za eksploataciju energetskih mineralnih sirovina

Članak 11.

Novčana naknada za koncesiju za eksploataciju energetskih mineralnih sirovina iz članka 5. točke 1. Zakona o rudarstvu sastoji se od naknade za zauzetu površinu bušotinskih krugova eksploatacijskog polja energetskih mineralnih sirovina i naknade za pridobivenu količinu energetskih mineralnih sirovina.

Članak 12.

Godišnja minimalna visina novčane naknade za zauzetu površinu bušotinskih krugova eksploatacijskog polja energetskih mineralnih sirovina iz članka 61., stavka 4. Zakona o rudarstvu iznosi 4.000,00 kn/ha zauzete površine bušotinskih krugova eksploatacijskog polja čija površina nije veća od 20 ha, 5.000,00 kn/ha zauzete površine bušotinskih krugova eksploatacijskog polja čija je površina od 20 ha do 50 ha, i 6.000,00 kn/ha zauzete površine bušotinskih krugova eksploatacijskog polja čija je površina veća od 50 ha.

Članak 13.

Novčana naknada za zauzetu površinu bušotinskih krugova eksploatacijskog polja energetskih mineralnih sirovina obračunava se godišnje i dospijeva najkasnije do kraja prvog kvartala tekuće godine.

Članak 14.

Novčana naknada za zauzetu površinu bušotinskih krugova eksploatacijskog polja energetskih mineralnih sirovina u cijelosti je prihod jedinica lokalne samouprave na čijem području se nalaze bušotinski krugovi eksploatacijskog polja energetskih mineralnih sirovina.

Članak 15.

Minimalna novčana naknada za pridobivenu količinu ugljikovodika na eksploatacijskim poljima koja su odobrena do 31. prosinca 2009. godine, iznosi:

|  |  |  |  |  |  |  |
| --- | --- | --- | --- | --- | --- | --- |
| Godina | 2010. | 2011. | 2012. | 2013. | 2014. | 2015. \_ 2025. |
| Naknada | 3,10 % | 3,60 % | 4,10 % | 4,60 % | 5,10 % | 10,00 % |

od tržišne vrijednosti pridobivenih ugljikovodika.

Minimalna novčana naknada za pridobivenu količinu ugljikovodika na eksploatacijskim poljima koja će biti odobrena poslije 31. prosinca 2009. godine, iznosi 10,00% od tržišne vrijednosti pridobivenih ugljikovodika.

Iskazana tržišna vrijednost pridobivenih ugljikovodika ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama ugljikovodika na eksploatacijskom polju na kojem su isti pridobiveni.

Članak 16.

Minimalna novčana naknada za otkopanu količinu ugljena iznosi 7,5% od tržišne vrijednosti otkopanog ugljena.

Iskazana tržišna vrijednost ugljena ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama ugljena na eksploatacijskom polju na kojem je isti otkopan.

Članak 17.

Minimalna novčana naknada za pridobivenu količinu mineralne i geotermalne vode iz kojih se mogu pridobivati mineralne sirovine ili koristiti akumulirana toplina u energetske svrhe iznosi 5,0% od tržišne vrijednosti pridobivene mineralne i geotermalne vode.

Iskazana tržišna vrijednost mineralne i geotermalne vode ne može biti manja od tržišne vrijednosti mineralne sirovine utvrđene na temelju tehno-ekonomske ocjene iz Elaborata o rezervama mineralne i geotermalne vode na eksploatacijskom polju na kojem je ista pridobivena.

Članak 18.

Novčana naknada za pridobivenu količinu energetskih mineralnih sirovina obračunava se najmanje kvartalno i dospijeva petnaestog dana narednog kvartala.

Članak 19.

Omjer raspodjele prihoda od novčane naknade za pridobivenu količinu energetskih mineralnih sirovina na kopnu utvrđuje se na način:

a) za naftu i kondenzat:

|  |  |  |  |  |
| --- | --- | --- | --- | --- |
| Godina | Naknada  % | Lokalna samouprava % | Područna (regionalna) samouprava % | Državni proračun % |
| 2010. | 3,10 | 3,10 | - | – |
| 2011. | 3,60 | 3,30 | 0,15 | 0,15 |
| 2012. | 4,10 | 3,30 | 0,40 | 0,40 |
| 2013. | 4,60 | 3,30 | 0,65 | 0,65 |
| 2014. | 5,10 | 3,30 | 0,90 | 0,90 |
| 2015. \_ 2025. | 10,00 | 3,33 | 3,33 | 3,33 |

b) za plin:

|  |  |  |  |  |
| --- | --- | --- | --- | --- |
| Godina | Naknada % | Lokalna samouprava % | Područna (regionalna) samouprava % | Državni proračun % |
| 2010. | 3,10 | 2,76 | 0,16 | 0,18 |

Novčana naknada za pridobivenu količinu energetskih mineralnih sirovina iz epikontinentalnog pojasa prihod je državnog proračuna Republike Hrvatske.

Članak 20.

Danom stupanja na snagu ove Uredbe prestaje važiti Odluka o naknadi za eksploataciju mineralnih sirovina (»Narodne novine«, broj 101/2004).

Članak 21.

Ova Uredba objavit će se u »Narodnim novinama«, a stupa na snagu 1. siječnja 2010. godine.

Klasa: 310-17/09-02/02

Urbroj: 5030116-09-1

Zagreb, 30. prosinca 2009.

Predsjednica
Jadranka Kosor, dipl. iur., v. r.

Uredba, NN 158/2009-3937